Taylor Swift

Taylor Alison Swift (s. 13. joulukuuta 1989  Reading, Pennsylvania, Yhdysvallat) on yhdysvaltalainen laulaja-lauluntekijä. Hänen albumejaan on myyty maailmanlaajuisesti yli 200 miljoonaa ja singlejä 162 miljoonaa kappaletta. Swift on tunnettu tarinallisista sanoituksistaan, joissa hän käsittelee usein ihmissuhteitaan ja muuta elämäänsä. Swift aloitti uransa countrylaulajana ja on sittemmin julkaissut myös pop- ja folkmusiikkia. Hän soittaa kitaraa, banjoa ja pianoa. Swift on myös ohjannut omia musiikkivideoitaan ja muita videojulkaisujaan sekä tehnyt pieniä elokuvarooleja.

Swift julkaisi 16-vuotiaana ensimmäisen albuminsa Taylor Swift vuonna 2006. Albumin singlet "Tim McGraw" ja "Our Song" menestyivät countrylistoilla Yhdysvalloissa. Swiftin seuraava albumi Fearless voitti neljä Grammy-palkintoa. Singlet "Love Story" ja "You Belong With Me" menestyivät sekä country- että popmusiikin listoilla Yhdysvalloissa. Vuonna 2010 Swift julkaisi kolmannen albuminsa Speak Now. Albumin single "Mean" voitti kaksi Grammy-palkintoa. Vuonna 2012 julkaistu albumi Red lisäsi Swiftin suosiota kansainvälisesti. Singlet "We Are Never Ever Getting Back Together" ja "I Knew You Were Trouble" nousivat listoille useissa maissa.

Swiftin viides albumi 1989 julkaistiin lokakuussa 2014. Se myi Yhdysvalloissa ensimmäisellä viikollaan yli 1,2 miljoonaa kappaletta, mikä on suurin myyntimäärä albumille sitten vuoden 2002. Swift on sen myötä ensimmäinen artisti, jonka kolme albumia ovat myyneet Yhdysvalloissa yli miljoona levyä viikossa. Albumin ensimmäinen single "Shake It Off" ylsi Billboard Hot 100 -listan kärkeen ja oli siellä yhteensä neljä viikkoa. Myös albumin toinen single, "Blank Space", nousi listan kärkeen, ja Swift on ensimmäinen naisartisti, jonka single syrjäytti saman artistin edellisen singlen kärkisijalta.

Swift julkaisi popalbumin Reputation vuonna 2017. Albumi ja sen ensimmäinen single "Look What You Made Me Do" nousivat listaykkösiksi muun muassa Yhdysvalloissa. Swiftin seitsemäs albumi Lover ilmestyi elokuussa 2019.

Vuonna 2020 Swift vaihtoi tyyliä indie pop - ja folkmusiikkiin ja julkaisi kaksi uutta albumia Folklore ja Evermore. Hän levytti musiikkia koronaviruskaranteenin aikana. Folklore nousi listojen kärkeen useissa maissa ja palkittiin vuoden albumin Grammy-palkinnolla. Albumi on saanut myös useita muita palkintoehdokkuuksia. Myös Evermore nousi Yhdysvalloissa Billboard 200 -listan kärekeen.  

Swift alkoi levyttää uudelleen vanhaa tuotantoaan albumien oikeuksiin liittyneen kiistan vuoksi. Ensimmäiset uudelleen levytetyt albumit, Fearless (Taylor’s Version) ja Red (Taylor’s Version) ilmestyivät vuonna 2021. Hän levytti jälkimmäiselle myös uuden 10 minuuttia kestävän version kappaleesta "All Too Well", joka nousi listakärkeen Yhdysvalloissa. Kappaleesta tuli pisin listaykköseksi noussut kappale. Seuraava uusintalevytys Speak Now (Taylor’s Version) ilmestyi heinäkuussa ja 1989 (Taylor’s Version) lokakuussa 2023.

Swift palasi popmusiikin pariin vuoden 2022 albumillaan Midnights. Albumi sai Spotifyssa enemmän kuuntelukertoja kuin mikään aiempi albumi yhden päivän aikana. Seuraavana vuonna hän aloitti The Eras Tour -kiertueen, jolla hän esittää kappaleita uransa eri vaiheista. Kiertue on saanut paljon huomiota mediassa suosionsa ja spektaakkelimaisen tuotantonsa takia. Swift julkaisi kiertueesta kertovan konserttielokuvan Taylor Swift: The Eras Tour lokakuussa 2023. 

Laulajanuransa lisäksi Swift on näytellyt elokuvissa Ystävänpäivä, The Giver, Cats ja Amsterdam, sekä ääninäytellyt elokuvassa Lorax. Hän on vieraillut televisiosarjoissa C.S.I. sekä Kolme miestä ja tyttö. Swift on myös ohjannut useita musiikkivideoita sekä yhden lyhytelokuvan, joista hän on voittanut kaksi MTV VMA -palkintoa. 

Swift on tehnyt hyväntekeväisyystyötä muun muassa lasten taideopetuksen, katastrofirahastojen ja lastensairaaloiden tueksi. Vuonna 2012 hän julkaisi hyväntekeväisyyssinglen "Ronan", jonka tuotto lahjoitettiin syöpäjärjestölle.

Lapsuus 
Taylor Swift syntyi Readingin kaupungissa Pennsylvanian osavaltiossa. Swiftin vanhemmat ovat Scott ja Andrea Swift. Andrea työskenteli mainostoimistossa Swiftin tiimissä ja alkoi myöhemmin kiertää tyttärensä kanssa tämän kiertueilla. Scott Swift on investointipankkiiri. Perhe omisti myös joulukuusitilan. Perheen toinen lapsi Austin syntyi vuonna 1992.

Yhdeksänvuotiaana Swift sai ensimmäisen kitaransa, mutta hänen sormensa olivat vielä tuolloin liian pienet soittamaan. Ensimmäisen kirjoittamansa kappaleen "Lucky You" hän teki 13-vuotiaana. Swiftin kappaleet kertoivat tavallisista teini-ikäisten asioista, kuten rakkaudesta ja ystävistä.

Swiftin isoäiti oli oopperalaulaja Marjorie Finlay. Hän oli yksi Swiftin inspiraation lähteistä etenkin tämän nuoruudessa. Finlay kuoli vuonna 2003. Vuonna 2020 julkaistu Swiftin kappale "Marjorie" kertoo Finlaysta ja siinä on käytetty taustalla isoäidin oopperalevytystä. 

Swift alkoi esiintyä kymmenvuotiaana kotikaupungissaan laulamalla karaokekilpailuissa ja festivaaleilla. Vuotta myöhemmin hän matkusti Nashvilleen, Tennesseehen toivoen levytyssopimusta, ja muutaman vuoden kuluttua koko Swiftin perhe muutti Tennesseehen pysyvästi. Vielä tuolloin Swift ei saanut levytyssopimusta, vaikka hän lähettikin demonsa moneen levy-yhtiöön. Hän kuitenkin päätti olla lannistumatta kielteisistä palautteista.

Swift solmi development deal -sopimuksen Sony/RCA-yhtiön kanssa 13-vuotiaana. Hän oli yhtiön nuorin sopimuksen saanut laulaja. Hän kuitenkin lähti yhtiöstä jo vuotta myöhemmin, koska Sony ei antanut hänen julkaista albumia ennen kuin hän olisi täysi-ikäinen.

Vuonna 2004 Swift esiintyi Blue Bird -nimisessä musiikkikahvilassa Nashvillessa, missä Big Machine -levy-yhtiön Scott Borchetta huomasi hänet. Borchetta tarjosi Swiftille levytyssopimusta vuonna 2005.

Musiikkiura

2006–2007: Ensimmäinen albumi

Swift julkaisi esikoissinglensä "Tim McGraw" vuonna 2006. Albumi Taylor Swift julkaistiin Yhdysvalloissa saman vuoden lokakuussa. Swift osallistui jokaisen albumin kappaleen kirjoittamiseen ja teki osan niistä kokonaan itse. Albumi sijoittui Billboard 200 -listan 19. sijalle ja myi 39 000 kappaletta ensimmäisen viikon aikana. Singlen musiikkivideo oli ensimmäisellä sijalla CMT's (Country Music Television) video charts -listalla. Swift voitti samalla videollaan myös CMT Music Awardin kategoriassa "Vuoden läpimurtovideo".

21. elokuuta 2007 Swift esiintyi America’s Got Talent -kilpailun finaalissa. Toinen Taylor Swift -albumin single "Teardrops on My Guitar" julkaistiin 24. helmikuuta 2007 Yhdysvalloissa. Single sijoittui hyvin listoilla. Swift voitti BMI County awardsin "Vuoden laulu" palkinnon laulullaan.

7. marraskuuta 2007 Swift voitti vuoden 2007 kantrimusiikin CMA-gaalassa parhaan uuden artiunstin palkinnon (Horizon Award) ja esitti livenä myös kappaleensa "Our Song", josta tulikin kolmas albumilta julkaistu singlekappale. "Our Song" vietti kuusi viikkoa Country-listojen ykkösenä sekä sijoittui sijalle 16 Billboard Hot 100 -listalla ja sijalle 24 Billboard Pop 100 -listalla. Swift teki myös EP-mittaisen joulualbumin Sounds of the Season: The Taylor Swift Holiday Collection, joka julkaistiin 16. lokakuuta 2007. Albumi ei kuitenkaan menestynyt esikoisalbumin veroisesti. Albumi sisälsi jouluklassikkoja, kuten "Last Christmas", mutta myös Swiftin itse kirjoittamia kappaleita. Swift sai vuoden 2008 Grammy-palkintoehdokkuuden kategoriassa "Paras uusi artisti", mutta palkinnon sai Amy Winehouse. "Picture to Burn" oli albumin neljäs single. Alkuvuodesta 2008 kappale sijoittui kolmannelle sijalle Billboard Country Chart -listalla.

Seuraavaksi julkaistiin single "Should've Said No", joka oli viides ja viimeinen Swiftin single tämän debyyttialbumilta. Swift esitti sen 43. Annual Academy of Country Music Awards -palkintogaalassa.

Kesällä 2008 Swift julkaisi EP:nsä Beautiful Eyes. Levy myi 45 000 kappaletta ensimmäisellä myyntiviikollaan ja sijoittui kärkisijalle Billboard Top Country Albums -listalla ja sijalle yhdeksän Billboard 200 -listalla. Swift oli myös MySpace-sivuston etsityin kuuluisuus vuonna 2008.

2008–2009: Fearless

Swiftin toinen albumi Fearless julkaistiin 11. marraskuuta 2008 Yhdysvalloissa. Albumi sijoittui ensimmäiseksi Billboard 200 -albumilistalla. Sen ensimmäisenä singlenä julkaistiin kappale "Love Story". Singlestä tuli hitti sekä country- että poplistoilla. Kahdeksassa viikossa Fearless myi yli 338 467 maksullista latausta, mikä teki albumista parhaiten myyneen countrylevyn koko lataushistoriassa. Ensimmäisellä viikollaan Fearless-levyltä seitsemän kappaletta nousi Billboard Hot 100 -singlelistalle. Kappale "White Horse" sijoittui listan sijalle 13. 

Fearless-albumin toiseksi singleksi valittiin kappale "White Horse", joka julkaistiin 8. joulukuuta 2008. "Forever & Always", yksi albumin kappaleista, kertoo Swiftin suhteesta Joe Jonasin kanssa. Albumi on koko countryhistorian ensimmäinen naisartistin tekemä albumi, joka on pysynyt kahdeksan viikkoa Billboard 200 -listalla.

Albumin kolmas single oli "You Belong With Me", ja siitä tuli hitti. Albumit Fearless ja Taylor Swift sijoittuivat sijoille yksi ja kaksi vuoden 2008 Kanadan countryalbumilistalla.

10. tammikuuta 2009 Swift teki ensimmäisen musiikkivierasesiintymisensä tv-ohjelmassa Saturday Night Live. 8. helmikuuta 2009 Swift esitti kappaleensa "Fifteen" yhdessä Miley Cyrusin kanssa 51. Grammy-palkintogaalassa.

Muita Swiftin julkaisemia kappaleita ovat muuan muassa "Crazier", jonka hän esitti elokuvassa Hannah Montana: The Movie. Kappale "Crazier" löytyy elokuvan Hannah Montana: The Movie soundtrackilta.

Kesäkuussa 2009 Swift esitti kappaleen "Thug Story" yhdessä T-Painin kanssa CMT-musiikkipalkintogaalassa. Samana iltana hän voitti kaksi palkintoa: "Vuoden paras naismusiikkivideo" ja "Vuoden video". 14. heinäkuuta 2009 kerrottiin, että Swift esiintyy vuoden 2009 MTV Video Music Awards (VMA) -gaalassa. "Olen todella innoissani, että MTV ja VMA-gaala ovat kutsuneet minut esiintymään, koska luulen, että tämän vuoden esitys tulee olemaan jotakin, mitä he eivät ole tehneet koskaan ennen!" Swift kertoi. "MTV on ollut minulle hyvä, enkä voisi olla enemmän innoissani tämän vuoden VMA-gaalasta."

Swift teki ensiesiintymisensä VMA-gaalassa 13. syyskuuta. Swift oli juuri noutamassa voittamaansa palkintoa lavalta ja puhumassa kiitospuhettaan, kun räppäri Kanye West tuli lavalle ja otti mikrofonin Swiftin kädestä kertoakseen mielipiteensä Swiftin voitosta. Swift oli juuri voittanut palkinnon "Parhaan naisartistin video" musiikkivideostaan "You Belong With Me". Westin mielestä Beyoncén videon "Single Ladies (Put a Ring on It)" olisi pitänyt voittaa tuo palkinto, koska se oli hänestä yksi parhaista videoista pitkiin aikoihin. Tämä sai yleisön buuaamaan. West ojensi mikrofonin takaisin hämmästyneelle Swiftille, joka ei saanut tilaisuutta puhua puhettaan loppuun. Kun Beyoncé sitten voitti palkinnon kategoriassa "Vuoden paras video" musiikkivideostaan "Single Ladies (Put a Ring on It)", hän pyysi Swiftin lavalle ja antoi tälle mahdollisuuden puhua puheensa loppuun. Gaalassa Swift esitti kappaleensa "You Belong With Me". West pyysi Swiftiltä anteeksi muun muassa The Jay Leno Show’n vieraana aiheuttamaansa häiriötä.

Swift esiintyy Band Hero -pelissä hahmona, jolla ei kuitenkaan voi pelata. Swift julkaisi Fearless-levynsä uudelleen 27. lokakuuta 2009, ja painos sisältää kuusi uutta kappaletta.

Vuoden 2010 Grammy-gaalassa Swift voitti neljä palkintoa.

2010–2011: Speak Now

Swift julkaisi kappaleen "Today Was a Fairytale" 19. tammikuuta 2010. Se esiintyy elokuvan Ystävänpäivä soundtrack-levyllä. Kappale sijoittui sijalle kaksi Billboard Hot 100 -listalla ja sijalle yksi Kanadan Hot 100 -listalla, mikä teki siitä Swiftin ensimmäisen ensimmäiselle sijalle yltäneen singlen Kanadassa.

Hänen kolmas studioalbuminsa Speak Now ilmestyi loppuvuodesta 2010. Levy sisältää muun muassa singlet "Mine" ja "Back to December", ja yhteensä 14 kappaletta. Kappaleet käsittelevät rakkautta ja ystäviä, kuten muillakin albumeilla. Swift on kirjoittanut ja säveltänyt levyn kaikki kappaleet itse. Levy myi ensimmäisen viikon aikana Yhdysvalloissa 1 047 000 kappaletta. Levystä julkaistiin myös Deluxe Edition, joka sisältää kolme lisäkappaletta.

Albumin kuudennen kappaleen "Mean", Swift kertoi kirjoittaneensa vastaukseksi kaikille häntä kritisoineille. Ohjelmassa Storytellers: Taylor Swift, laulaja itse kertoi kirjoittaneensa laulun yhdestä tietystä kriitikosta, joka ei koskaan tuntunut hyväksyvän Swiftiä, ja tämä keksi aina jotain moitittavaa hänen esityksistään tai kappaleistaan. Kappale menestyi, ja voitti muun muassa kaksi Grammy-palkintoa.

2012–2013: Red

Swiftin neljäs studioalbumi, Red, julkaistiin 22. lokakuuta 2012. Albumi nousi iTunesin listaykköseksi 31 maassa ensimmäisen päivän aikana. Levyllä on 16 kappaletta, jotka ovat tyyliltään hiukan edellisistä albumeista poikkeavia. Sanoituksissaan Swift jatkaa samanlaisella linjalla kertoen elämästään ja suhteistaan. Levystä julkaistiin myös Deluxe Edition, joka sisälsi kaksi levyä, kolme uutta kappaletta ja kolme erilaista versiota kolmesta muusta tavallisella levyllä olleesta kappaleesta.

Ensimmäisenä singlenä levyltä julkaistiin "We Are Never Getting Back Together", jonka musiikkivideo keräsi nettisivusto YouTubessa ensimmäisen kahden kuukauden aikana yli 54 miljoonaa katselukertaa. Seuraavina julkaistut "Ronan" (joka ei kuulunut albumille vaan julkaistiin singlenä), "Red", "Begin Again", "I Knew You Were Trouble" ja "State of Grace" nousivat kaikki vuorotellen iTunesin kymmenen ostetuimman kappaleen listalle Yhdysvalloissa.

Red palkittiin muun muassa "Billboard Top Country Album of 2013" ja "Billboard Top 200 Album of 2013", "American Music Awards Favorite Country Album" ja "Canadian Country Music Association Top Selling Album of 2013" palkinnoilla.

Taylor kiersi Yhdysvallat, Kanadan, Australian, Uuden-Seelannin, Ison-Britannian, Saksan ja Aasian Red-maailmankiertueellaan.

2014–2016: 1989

Swiftin viides albumi, hänen syntymävuotensa mukaan nimetty 1989  julkaistiin 27. lokakuuta 2014. 1989 on Swiftin ensimmäinen pop-albumi. Sen tavallinen versio sisältää 13 kappaletta. Livestreamissä soitettiin ensimmäinen single tuolta albumilta, popkappale ”Shake It Off”, sekä sen musiikkivideo. Single nousi Billboard Hot 100 -listan ykköseksi, ja siitä tuli näin Swiftin uran toinen kärkisijan saavuttanut single Yhdysvalloissa.

Seuraava singlejulkaisu oli kappale "Blank Space", jonka musiikkivideon Swift sanoi näyttävän median luoman kuvan hänestä, eli hullun tyttöystävän, joka seurustelee vain kirjoittaakseen lauluja. Musiikkivideo ja laulu saivat paljon hyviä arvosteluita. Kolmas single "Style" kertoo Swiftin ja Harry Stylesin seurustelusuhteesta. Neljäntenä julkaistiin "Bad Blood" -kappaleen remix-versio, joka sisältää hiphop-laulaja Kendrick Lamarin räp-osuuden. Kappaleen musiikkivideolla esiintyy useita julkisuuden henkilöitä.

Albumia 1989 myytiin Yhdysvalloissa julkaisuviikollaan 1,2 miljoonaa kappaletta, mikä teki Swiftistä ensimmäisen artistin, jonka kolme albumia ovat myyneet maassa miljoona kappaletta yhden viikon aikana. Myöhemmin Swift keikkaili 1989 World Tourilla.

Swift riitaantui vuonna 2016 Kanye Westin ja hänen silloisen vaimonsa Kim Kardashianin kanssa Westin julkaistua kappaleen, jossa hän puhuu Swiftistä halventavasti. Kappaleessa on muun muassa säe "Me and Taylor might still have sex, why, I made that bitch famous". West väitti Swiftin hyväksyneen sanoitukset, Swift väitti ettei ollut koskaan kuullut kappaletta. Kardashian julkaisi nauhoitteen, jolla West lukee osan sanoituksia Swiftille. Kardashian kutsui Swiftiä käärmeeksi ja sai paljon tukea. Swiftin sosiaalinen media täyttyi käärme-emojeista ja hänestä kirjoitettiin monia negatiivisia artikkeleita. Riidan jälkeen Swift vetäytyi julkisuudesta. Vuonna 2020 nauhoituksesta vuoti julkisuuteen pidempi versio, josta kävi ilmi, että Swift oli kuullut osan sanoituksista, mutta ei kappaleen lopullista versiota eikä tiennyt, että häntä kutsuttaisiin bitch-sanalla.

2017–2018: Reputation 

Elokuussa 2017 Taylor poisti kaiken sisällön Instagram- ja Twitter- tileiltään. Sen jälkeen hän alkoi lisäillä käärmeaiheisia videoklippejä some-tileilleen. Tämän jälkeen hän julkisti uuden albuminsa nimen Reputation (suom. "maine", joka viittaa hänen medialta saamaansa maineeseen ja huonoon julkisuuteen edellisenä vuonna. Albumin ensimmäinen single "Look What You Made Me Do" julkaistiin 25. elokuuta 2017 ja kappaleen musiikkivideo sai ensiesityksensä MTV:n VMA-gaalassa 27. elokuuta. Kappale on jo rikkonut ennätyksiä Youtubessa ja Vevossa. Youtubessa kappaleen musiikkivideota katsottiin 24 tunnin aikana 43,2 miljoonaa kertaa, mikä oli enemmän kuin millään muulla musiikkivideolla aikaisemmin. Se rikkoi vuorokauden katselukertojen ennätyksen myös Vevo-palvelussa.

Musiikkivideo  sisälsi paljon viittauksia Kanye Westiin ja Kim Kardashianiin.Videolla esiintyy myös käärmeitä, mikä on viittaus hänen ja Kim Kardashianin väliseen riitaan, jonka aikana Swiftin sosiaalisen median tilit täyttyivät käärme-emojeista. 

Swiftin levytyssopimus Big Machine -levy-yhtiön kanssa päättyi vuonna 2018. Hän sopi uuden levytyssopimuksen Universal Music Group -yhtiön kanssa. Sopimuksen mukaan Swift saa omistusoikeudet levyttämiensä uusien kappaleiden master-nauhoituksiin, toisin kuin hänen edellisessä sopimuksessaan Big Machinen kanssa. Sopimus hyödytti myös muita artisteja, sillä sen mukaan Universal sitoutuu jakamaan osan Spotify-osakkeidensa tuotoista kaikkien artistiensa kesken.

Swift otti ensimmäistä kertaa kantaa politiikkaan joulukuussa 2018 kannattamalla julkisesti demokraattien ehdokasta Phil Bredeseniä senaattiin. Swiftin kannanotto johti uusien äänestäjien rekisteröitymiseen.

2019–2020: Lover
Swift julkaisi seitsemännen albuminsa Lover 23. elokuuta 2019. Lover nousi Billboard 200 -listan kärkeen. Albumilta on julkaistu singlet "Me!", "You Need to Calm Down", "Lover" ja "The Man". Albumin musiikki on teemoiltaan ja tyyliltään Reputation-albumin musiikkia kevyempää ja elämänmyönteisempää. Suuri osa kappaleista on rakkauslauluja. Lisäksi Swift käsittelee yhteiskunnallisia teemoja esimerkiksi kappaleessa "You Need to Calm Down", jonka sanoituksissa hän ottaa kantaa seksuaalivähemmistöjen kohtaamaa syrjintää vastaan.

Swift ajautui vuonna 2019 kiistaan entisen levy-yhtiönsä Big Machine Recordsin ja sen uuden omistajan Scooter Braunin kanssa Big Machinen julkaiseman tuotantonsa master-nauhoitusten omistajuudesta ja käytöstä. Swift ei hyväksynyt, että levy-yhtiön entinen omistaja Scott Borchetta myi hänen nauhoitustensa oikeudet Braunille. Swift yritti turhaan ostaa oikeuksia itselleen. Swift ja Braun olivat entuudestaan huonoissa väleissä muun muassa siksi, että Braun oli tukenut Kanye Westiä Swiftin ja Westin välisessä aiemmassa kiistassa. Marraskuussa 2019 Swift kertoi Braunin ja Borchettan kieltäneen häntä esittämästä aiempaa tuotantoaan A.M.A.s-gaalassa ja sisällyttämättä kappeleita Netflixillä julkaistavaan dokumenttiin. Hän sai lopulta luvan esittää tuotantoaan ja julkaista kappaleita dokumentissa, mutta kiista oikeuksista jatkui. Huhtikuussa 2020 Swift väitti Braunin julkaisseen vanhoja live-esityksiään ilman hänen lupaansa. Esitykset julkaistiin streaming-palveluissa nimellä Live from Clear Channel Stripped 2008.

Swift julkaisi itse säveltämänsä joululaulun "Christmas Tree Farm" 6. joulukuuta 2019. Kappaleen musiikkivideo koostuu hänen vanhoista kotivideoistaan lapsuusajoilta.

Swiftin urasta ja elämästä kulissien takana kertova dokumentti Taylor Swift – Miss Americana julkaistiin Netflixissä tammikuussa 2020. Dokumentissa Swift kertoo muun muassa henkilökohtaisista peloistaan, elämästä julkisuudessa, maineen menetyksestä Kanye Westin kanssa olleen riidan takia ja poliittisen toiminnan aloittamisesta.

Swift esiintyi 18. huhtikuuta One World: Together at Home -televisio-ohjelmassa, jonka tarkoituksena oli lisätä tietoisuutta ja kerätä varoja koronaviruksen vastaisiin toimiin. Hän esitti ensimmäistä kertaa livenä kappaleen "Soon You'll Get Better", joka kertoo hänen äitinsä taistelusta syöpää vastaan. Video esityksestä oli kuvattu Swiftin kotona.

Swiftin Pariisissa pitämä konsertti City of Lover esitettiin ABC-kanavalla toukokuussa 2020. Konsertti julkaistiin tämän jälkeen Disney+ - ja Hulu-palveluissa. Kahdeksan konsertissa esitetty kappaletta julkaistiin lisäksi live-äänitteinä streaming-palveluissa. Konsertti julkaistiin vinyylinä ystävänpäivänä vuonna 2023 nimellä Lover (Live from Paris).

2020 : Folklore ja Evermore
Swift julkaisi kahdeksannen albuminsa Folklore 24. heinäkuuta 2020. Albumin julkaisusta tiedotettiin vain muutama tunti etukäteen. Swift julkaisi samaan aikaan albumin kanssa musiikkivideon kappaleelle ”Cardigan”. Folklore poikkeaa tyyliltään Swiftin aiemmasta tuotannosta, sillä kappaleet ovat tyyliltään indie pop- ja folkmusiikkia. Swift oli säveltänyt ja levyttänyt musiikkia koronaviruskaranteenin aikana. Hän teki yhteistyötä The National -yhtyeen Aaron Dessnerin kanssa. Bon Iver -yhtye vierailee kappaleella ”Exile”. Albumin tuottajina toimivat Swift, Dessner ja Jack Antonoff. Swiftin elämänkumppani Joe Alwyn osallistui kahden kappaleen kirjoittamiseen käyttäen salanimeä William Bowery. Hänen henkilöllisyytensä paljastui muutama kuukausi albumin julkaisun jälkeen. 

Swift, Dessner ja Antonoff esittivät albumin kaikki kappaleet livenä Dessnerin kotistudiolla marraskuussa. Esitys kuvattiin ja julkaistiin Disney Plus -palvelussa nimellä Folklore: The Long Pond Studio Sessions. Kappaleet julkaistiin myös streaming palveluissa. 

Swift jatkoi yhteistyötä Dessnerin, Antonoffin ja Bon Iverin kanssa ja julkaisi seuraavan albuminsa Evermore vain viisi kuukautta Folkloren ilmestymisen jälkeen. Levy on samantyylinen kuin Folklore ja Swift on kuvaillut sitä Folkloren "sisaralbumiksi". Evermore nousi Yhdysvalloissa Billboard 200 -listan kärkeen. Albumin ensimmäinen single "Willow" oli Hot 100-listan kärjessä viikon, mutta putosi sen jälkeen sijalle 38.

Albumi Folklore voitti vuoden Grammy-albumin palkinnon vuoden 2021 Grammy-gaalassa. Swift oli ehdolla yhteensä kuuden Grammy-palkinnon voittajaksi.

2021: Uudelleen levytetyt albumit 
Swift ilmoitti levyttävänsä uudelleen kuusi ensimmäistä albumiaan, koska hän ei onnistunut saamaan niiden oikeuksia itselleen Braunin ja Borchettan kanssa olleen kiistan takia. Ensimmäinen uudelleen levytetty kappale, "Love Story", julkaistiin 12. helmikuuta 2021 nimellä "Love Story" (Taylor’s Version). Uudelleen levytetty versio Swiftin albumista Fearless julkaistaan 9. huhtikuuta 2021 nimellä Fearless (Taylor’s Version). Albumi sisältää uudet levytykset Fearless -albumin kappaleista sekä kuusi aikaisemmin julkaisematonta kappaletta. 

Swiftin vuoden 2014 kappale "Wildest Dreams" 1989-albumilta tuli suosituksi Tiktok-videosovelluksessa syyskuussa 2021 ja nousi uudelleen listoille. Kappaleen saaman suosion vuoksi Swift julkaisi siitä uuden version "Wildest Dreams" (Taylor’s Version). Myöhemmin samana syksyllä myös hänen vanha kappaleensa "Enchanted" tuli suosituksi Tiktok-videoiden kautta. 

Uudelleen levytetty versio Swiftin albumista Red, nimeltään Red (Taylor’s Version), julkaistiin 12. marraskuuta 2021. Albumilla on mukana 10 minuuttia kestävä pitempi versio kappaleesta "All Too Well". "All Too Well" nousi Yhdysvalloissa Billboard 100 -listan kärkeen. Siitä tuli pisin koskaan listaykköseksi noussut kappale. Aiempi ennätys oli Don McLeanin 8 minuuttia pitkällä kappaleella "American Pie". Swift julkaisi samana päivänä albumin kanssa "All Too Well" -kappaleeseen liittyvän lyhytelokuvan. Lyhytelokuva voitti vuoden videon palkinnon MTV Video Awards -gaalassa. 

Swiftin uudelleen levytettyjen albumien suosio on vaikuttanut musiikkiteollisuuteen. Swiftin oma levy-yhtiö Universal muutti uusien artistien sopimuksia niin että aika, jolloin kappaleita ei saa levyttää uudelleen ilman lupaa, on pitempi. Toisaalta artisteille maksetaan isompia tekijänoikeuskorvauksia. Laulaja Olivia Rodrigo neuvotteli itselleen oikeudet levytysten master-nauhoihin. Useat muut artistit kuten Bryan Adams, Ashanti ja Jonas Brothers ovat suunnitelleet levyttävänsä vanhaa tuotantoaan uudelleen.

Swift esiintyi vuonna 2021 vierailevana artistina Ed Sheeranin kappaleella "Joker and the Queen". Kesällä 2021 hän julkaisi kaksi kappaletta Big Red Machine -yhtyeen kanssa. Big Red Machine on Swiftin yhteistyökumppanien Aaron Dessnerin ja Justin Vernonin yhtye.

2022– : Midnights ja uudelleen levytetyt albumit
Swift levytti uuden folkkappaleen "Carolina" Suon villi laulu -elokuvaa varten vuonna 2022. Kappale oli ehdolla mm. Grammy- ja Golden Globe -palkintojen voittajaksi. 

Swift palasi popmusiikin ja omaelämäkerrallisten laulujen pariin kymmenennellä uutta musiikkia sisältävällä albumillaan. Albumi Midnights ilmestyi lokakuussa 2022. Albumia kuunneltiin Spotifyssa ensimmäisen päivän aikana enemmän kuin mitään muuta albumia aikaisemmin. Albumin ensimmäinen single "Anti-Hero" nousi Yhdysvalloissa listaykköseksi ja muita albumin kappaleita suoratoistokuunteluiden ansiosta sijoille 2–10. Swiftistä tuli ensimmäinen artisti, joka piti hallussaan koko listan kymmenen kärkeä. Albumilta on julkaistu singlenä myös kappaleet "Lavender Haze" ja "Karma". Karman remix-versiolla on mukana rap-artisti Ice Spice. Remix nousi Billboard 100 -listan sijalle 2.
 
Swift aloitti maaliskuussa 2023 The Eras Tour -nimisen kiertueen. Ticketmaster-yrityksen järjestämässä kiertueen lipunmyynnissä oli suuria ongelmia, jotka johtivat Ticketmasterin ja sen emoyhtiön Live Nation Entertainmentin toiminnan tutkimiseen Yhdysvalloissa. Lippujen ostajat joutuivat jonottamaan jopa yhdeksän tuntia, suuri osa ostajista jäi kokonaan ilman lippuja ja kiertue myytiin lähes loppuun ennakkomyynnissä. Asian saama julkisuus nosti osaltaan esille Live Nationin monopoliaseman ja muita väärinkäytöksiä Yhdysvalloissa. Yhdysvaltain oikeusministeriö alkoi tutkia yrityksen toimintaa. 

Swift esittää kiertueella kappaleita uransa eri vaiheista. Kiertue on saanut paljon huomiota etenkin Yhdysvaltojen mediassa suosionsa ja spektaakkelimaisen tuotantonsa takia. Konsertti kestää yli kolme tuntia. Produktioon kuuluu iso lava, vaihtuvia lavasteita, erilaisia asuja ja paljon erikoisefektejä. Kiertue tulee myös Eurooppaan, Etelä-Amerikkaan ja Australiaan. Siihen on lisätty konsertteja useita kertoja. Kiertueesta kertova konserttielokuva Taylor Swift: The Eras Tour tuli elokuvateattereihin 13. lokakuuta 2023.

Vuoden 2019 Lover-albumin kappale "Cruel Summer" sai suosiota esiinnyttyään kiertueen avausnumerossa. Kappaleesta tehtiin radiosingle kesäkuussa 2023. Lokakuussa 2023 kappale nousi Yhdysvalloissa listaykköseksi konserttielokuvan julkaisun jälkeen.

Swiftin seuraava uudelleen levytetty albumi Speak Now   (Taylor’s Version) julkaistiin 7. heinäkuuta 2023. Albumi sisältää kuusi aiemmin julkaisematonta kappaletta. Hayley Williams ja Fall Out Boy vierailevat albumilla. Albumi nousi Yhdysvalloissa listaykköseksi ja Swiftistä tuli samalla naisartisti, jolla on eniten listaykköseksi nousseita albumeja (12).

Neljäs uudelleen levytetty albumi 1989 (Taylor’s Version) julkaistiin 27. lokakuuta. Siinä on mukana viisi aiemmin julkaisematonta kappaletta.

Elokuvatyöt
Musiikkiuransa lisäksi Swift on esiintynyt näyttelijänä muutamissa elokuvissa sekä ohjannut ja käsikirjoittanut musiikkivideoita. Hän esiintyi cameoroolissa Brad Paisleyn musiikivideossa vuonna 2007 ja Kellie Picklerin musiikkivideossa 2009. Swift teki ensimmäisen televisioroolinsa sarjassa C.S.I.. Hän vieraili yhdessä sarjan jaksossa vuonna 2009. Samana vuonna hän esitti laulajaa Hannah Montana -elokuvassa.

Vuonna 2010 Swiftillä oli pieni rooli Ystävänpäivä -elokuvassa Taylor Lautnerin vastanäyttelijänä. Swiftin ensimmäinen äänirooli oli piirretyssä Lorax vuonna 2012. Seuraavana vuonna hän vieraili yhdessä Kolme miestä ja tyttö -sarjan jaksossa. Tämän jälkeen hänellä on ollut pieniä rooleja elokuvissa The Giver (2014), Cats (2019) ja Amsterdam (2022). 

Swift on ohjannut useita omia musiikkivideoitaan ja yhden lyhytelokuvan. Hän ohjasi videon "Mine" yhdessä Roman Whiten kanssa vuonna 2010. Vuodesta 2019 lähtien Swift on ohjannut ja käsikirjoittanut useimmat musiikkivideonsa joko yksin tai toisen ohjaajan kanssa. Hän on ohjannut yksin muun muassa musiikkivideot "The Man" (2020), "Cardigan" (2020), "Anti-Hero" (2022) ja "I Can See You" (2023). Vuonna 2021 Swift julkaisi 15 minuutin lyhytelokuvan All Too Well: The Short Film albuminsa Red (Taylor's Version) -julkaisun yhteydessä. Lyhytelokuva liittyy albumin kappaleeseen "All Too Well". Swift toimi elokuvassa ohjaajana, käsikirjoittajana ja näyttelijänä. Swift on saanut MTV VMA -palkinnot ohjaajana kappaleiden "The Man" ja "All Too Well" videoista. Joulukuussa 2022 uutisoitiin, että hän oli tehnyt sopimuksen Searchlight Pictures -yhtiön kanssa pitkän elokuvan ohjaamisesta. Swift on lisäksi säveltänyt kappaleita useisiin elokuviin kuten Hannah Montana (2009), Nälkäpeli (2012), Cats (2019) ja Suon villi laulu (2022).

Palkinnot 
Swift on voittanut satoja musiikkipalkintoja, muun muassa 12 Grammy-palkintoa. Hänellä on myös paljon palkintoehdokkuuksia. Hän on ollut lisäksi ehdolla mm. parhaan kappaleen Golden Globe -palkinnon voittajaksi.

American Music Awards
 American Music Awards (AMA), 2008: Suosituin naispuolinen country-artisti
 2008: Vuoden artisti
 2009: Paras naispuolinen pop/rock-artisti
 2009: Paras adult contemporary -artisti
 2009: Paras country-albumi (Fearless)
 2010: Paras naispuolinen country-artisti 
 2011: Vuoden artisti
 2011: Paras naispuolinen country-artisti
 2011: Paras country-albumi (Speak Now)
 2012: Paras naispuolinen country-artisti
 2013: Vuoden artisti
 2013: Paras naispuolinen country-artisti
 2013: Paras naispuolinen pop/rock-artisti
 2013: Paras country-albumi (Red)
 2014: Dick Clark Award for Excellence
 2015: Paras adult contemporary -artisti
 2015: Paras pop/rock-albumi (1989)
 2015: Vuoden laulu ("Blank Space")
 2018: Vuoden artisti
 2018: Paras naispuolinen pop/rock-artisti
 2018: Paras pop/rock-albumi (Reputation)
 2018: Vuoden kiertue (Reputation Stadium Tour)
 2019: Vuosikymmenen artisti
 2019: Vuoden artisti
 2019: Paras naispuolinen pop/rock-artisti
 2019: Paras adult contemporary -artisti
 2019: Paras pop/rock-albumi (Lover)
 2019: Paras musiikkivideo ("You Need to Calm Down")
 2020: Vuoden artisti
 2020: Paras naispuolinen pop/rock-artisti
 2020: Paras musiikkivideo ("Cardigan")
 2021: Paras naispuolinen pop/rock-artisti
 2021: Paras pop/rock-albumi (Evermore)
 2022: Vuoden artisti
 2022: Paras naispuolinen country-artisti
 2022: Paras naispuolinen pop/rock-artisti
 2022: Paras country-albumi (Red (Taylor's Version))
 2022: Paras pop-albumi (Red (Taylor's Version)
 2022: Paras musiikkivideo (All Too Well: The Short Film)

Academy of Country Music Awards
 Academy of Country Music Awards (ACMA), 2008: Paras uusi naispuolinen artisti
 2009: Vuoden albumi (Fearless)
 2009: Crystal Milestone Award
 2011: Jim Reeves International Award
 2011: Vuoden viihdyttäjä
 2012: Vuoden viihdyttäjä
 2014: Paras musiikkivideo ("Highway Don't Care", Tim McGraw'n ja Keith Urbanin kanssa)
 2015: 50th Anniversary Milestone Award

Brit Awards
 Brit Awards, 2015: Paras kansainvälinen naissooloartisti
 2021: Global Icon Award

Country Music Association Awards
 Country Music Association Awards, 2007: Horizon Award 
 2009: Vuoden viihdyttäjä 
 2009: Vuoden naislaulaja 
 2009: Vuoden kansainvälinen saavutus 
 2009: Vuoden albumi (Fearless)
 2009: Vuoden musiikkivideo ("Love Story")
 2011: Vuoden viihdyttäjä 
 2013: Pinnacle Award 
 2013: Vuoden kansainvälinen saavutus (2013)
 2013: Vuoden musiikkivideo ("Highway Don't Care", Tim McGraw'n ja Keith Urbanin kanssa)
 2013: Vuoden musiikkitapaus ("Highway Don't Care", Tim McGraw'n ja Keith Urbanin kanssa)
 2017: Vuoden laulu ("Better Man")

Grammy-palkinnot
 Grammy 2010: Vuoden albumi (Fearless)
 2010: Paras country-albumi (Fearless)
 2010: Paras naisartistin country-esitys ("White horse")
 2010: Paras country-kappale ("White Horse")
 2012: Paras country-soolokappale ("Mean")
 2012: Paras country-kappale ("Mean")
 2013: Paras visuaaliselle medialle kirjoitettu kappale ("Safe & Sound", The Civil Wars -yhtyeen kanssa)
 2016: Vuoden albumi (1989)
 2016: Paras popalbumi (1989)
 2016: Paras musiikkivideo ("Bad Blood", Kendrick Lamarin kanssa)
 2021: Vuoden albumi (Folklore)

MTV Europe Music Awards
 MTV Europe Music Awards (EMA) 2012: Paras naisartisti
 2012: Paras live-esiintyjä
 2012: Paras look
 2015: Paras laulu (Bad Blood, Kendrick Lamarin kanssa)
 2015: Paras yhdysvaltalainen esiintyjä
 2019: Paras yhdysvaltalainen esiintyjä
 2019: Paras video ("Me!", Brendon Urien kanssa)
 2021: Paras yhdysvaltalainen esiintyjä
 2022: Paras video (All Too Well: The Short Film)
 2022: Paras pitkä video (All Too Well: The Short Film)
 2022: Paras artisti
 2022: Paras pop

MTV Video Music Awards
 MTV Video Music Awards (VMA), 2009: Paras naisartistin video ("You Belong With Me")
 2013: Paras naisartistin video ("I Knew You Were Trouble")
 2015: Paras naisartistin video ("Blank Space")
 2015: Paras pop-video ("Blank Space")
 2015: Vuoden video ("Bad Blood", Kendrick Lamarin kanssa)
 2015: Paras yhteistyö ("Bad Blood", "Kendrick Lamarin kanssa)
 2017: Paras yhteistyö ("I Don’t Wanna Live Forever", Zaynin kanssa)
 2019: Vuoden video ("You Need to Calm Down")
 2019: Video hyvään tarkoitukseen ("You Need to Calm Down")
 2019: Paras erikoisefektit ("Me!", Brendon Urien kanssa)
 2020: Paras ohjaus ("The Man")
 2022: Vuoden video (All Too Well: The Short Film)
 2022: Paras pitkä video (All Too Well: The Short Film)
 2022: Paras ohjaus (All Too Well: The Short Film)
 2023: Vuoden artisti
 2023: Vuoden video ("Anti-Hero")
 2023: Vuoden laulu ("Anti-Hero")
 2023: Paras pop-video ("Anti-Hero")
 2023: Paras ohjaus ("Anti-Hero")
 2023: Paras kuvaus ("Anti-Hero")
 2023: Parhaat erikoisefektit ("Anti-Hero")
 2023: Vuoden albumi (Midnights)
 2023: Kesän show (The Eras Tour)

Nickelodeon Kid's Choice Awards
 Nickelodeon Kids’ Choice -palkinto, 2010: Paras naislaulaja
 2010: Paras laulu "(You Belong With Me)"
 2012: Big Help Award
 2019: Globaali musiikkitähti
 2020: Globaali musiikkitähti
 2023: Globaali musiikkitähti
 2023: Paras albumi (Midnights)
 2023: Paras naisartisti

Primetime Emmy -palkinto
 Primetime Emmy -palkinto, 2015: Merkittävä ja luova saavutus interaktiivissa mediassa, alkuperäinen interaktiivinen ohjelma (AMEX Unstaged: Taylor Swift Experience)

Yksityiselämä

Perhe
Swiftin perheeseen kuuluvat vanhemmat Scott ja Andrea Swift ja pari vuotta nuorempi pikkuveli Austin. Swift osti vanhemmilleen talon Nashvillesta vuonna 2011. Swift on läheinen vanhempiensa kanssa ja molemmat vanhemmat ovat mukana hänen työtiimissään. Scott Swift työskentelee lisäksi investointipankkiirina. 

Austin Swift valmistui keväällä 2015 Notre Damen yliopistosta. Hän on sittemmin työskennellyt muun muassa näyttelijänä.

Swift kertoi keväällä 2015 äitinsä Andrean sairastavan syöpää. Andrealta on löydetty myöhemmin myös aivokasvain. Swiftin kappale "Soon You'll Get Better" kertoo Andrean taistelusta syöpää vastaan.

Seurustelusuhteet
Swiftin seurustelusuhteet ovat saaneet paljon huomiota mediassa etenkin Yhdysvalloissa. Hän on itse kirjoittanut suhteistaan laulujen sanoituksissa. Swift on seurusteli Joe Jonasin kanssa vuonna 2008 ja näyttelijä Taylor Lautnerin syksyllä 2009. Hän tapaili muusikko John Mayeria muutaman kuukauden vuonna 2010. Mayerin kappaleen "Paperdoll" on tulkittu kertovan Swiftistä.

Swift ja näyttelijä Jake Gyllenhaal seurustelivat syksyllä 2010. Kesällä 2012 Swift tapaili Kennedyn sukuun kuuluvaa Conor Kennedyä. Saman vuoden syksyllä hän alkoi seurustella One Direction -yhtyeen Harry Stylesin kanssa. Pari erosi alkuvuodesta 2013. Styles on sittemmin sanonut olevansa ystäviä Swiftin kanssa.

Stylesista erottuaan Swift vietti kaksi vuotta sinkkuna osittain siksi, että hän oli kyllästynyt siihen, että hänen yksityiselämäänsä puitiin jatkuvasti mediassa. Swift sanoi pelänneensä, että tämä vie häneltä uskottavuutta muusikkona. Swift seurusteli DJ Calvin Harrisin kanssa maaliskuusta 2015 kesäkuun alkuun 2016. Erottuaan Harrisista Swift seurusteli näyttelijä Tom Hiddlestonin kanssa kolme kuukautta kesällä 2016.

Swift alkoi seurustella englantilaisen näyttelijä Joe Alwynin kanssa syksyllä 2016. Pari piti suhteensa salassa kuukausia ennen sen paljastumista medialle toukokuussa 2017. He viettivät aikaa sekä Yhdysvalloissa että Isossa-Britanniassa. Swift ja Alwyn ovat säveltäneet yhdessä useita musiikkikappaleita, jotka julkaistiin albumeilla Folklore ja Evermore. Alwyn käytti säveltäjänä salanimeä William Bowery. Swift paljasti Boweryn henkilöllisyyden ohjelmassaan Folklore: The Long Pond Studio Sessions. Swift on käsitellyt parisuhdetta useissa kappaleissa vuoden 2017 Reputation-albumista lähtien. Huhtikuussa 2023 parin uutisoitiin eronneen.

Ystävyyssuhteet
Laulaja Selena Gomez on yksi Swiftin parhaista ystävistä. Swift ja Gomez ovat esiintyneet yhdessä ja tulleet yhdessä musiikkitapahtumiin. 

Laulaja Ed Sheeran on Swiftin läheinen ystävä ja yhteistyökumppani. Swift ja Sheeran ovat kirjoittaneet ja levyttäneet yhdessä duetot "Everything Has Changed" ja "Run" ja esiintyneet yhdessä Swiftin Red-kiertueella, jossa Sheeran oli lämmittelijänä.
 Sheeran esiintyy myös Swiftin kappaleessa "End Game" hänen Reputation-albumillaan. Swift puolestaan vierailee Sheeranin kappaleella "Joker & the Queen". 

Swiftin muita ystäviä ovat muun muassa näyttelijäpariskunta Blake Lively ja Ryan Reynolds, malli Gigi Hadid ja muusikko Jack Antonoff, jonka kanssa hän on tehnyt myös ammatillista yhteistyötä. Abigail Anderson, jonka kanssa Swift ystävystyi lukiossa, oli kerran hänen seuralaisenaan Grammy-gaalassa. 

Vuosina 2014–2016 Swift liikkui isossa julkisuudesta tuttujen naisten ystäväporukassa, johon kuuluivat muun muassa Swift, Gomez, Hadid, huippumallit Karlie Kloss, Martha Hunt ja Cara Delevingne, muusikko Lorde sekä näyttelijä Lena Dunham. Porukka hajosi, kun Swift vetäytyi vuodeksi julkisuudesta vuonna 2016.

Lemmikit
Taylor Swift omistaa yhteensä kolme kissaa. Kaksi Scottish fold -kissaa, Meredith Grey Swiftin ja Olivia Benson Swiftin. Meredith on nimetty Greyn Anatomia -televisiosarjassa esiintyvän saman nimisen hahmon mukaan, kun Olivia taas on nimetty Kova laki: Erikoisyksikkö -sarjan päähenkilön, Olivia Bensonin, mukaan. Vuonna 2019 Swift adoptoi Ragdoll-rotuisen kissan Benjaminin. Kissa oli ollut mukana Swiftin Me!-kappaleelle tehdyssä musiikkivideossa. Benjamin on saanut nimensä Benjamin Buttonin uskomaton elämä -elokuvan päähenkilön mukaan.

Varallisuus
Swift on asunut Tribecan kaupunginosassa New Yorkissa keväästä 2014. Hän omistaa myös talot Beverly Hillsissä  ja Watch Hillissä Rhode Islandilla sekä asunnon Nashvillessa. Swift asui osan aikaa Lontoossa seurustellessaan englantilaisen näyttelijä Joe Alwynin kanssa vuosina 2016-2023.

Talouslehti Forbesin mukaan Swift tienasi 57 miljoonaa dollaria vuonna 2012 ja hänen tulonsa ovat nousseet vuosittain. Vuoden 2015 parhaiten tienaavaksi pariskunnaksi valittiin Taylor ja hänen silloinen poikaystävänsä Calvin Harris. Vuonna 2022 Swift tienasi 92 miljoonaa dollaria muun muassa tulevan kierteensa ja albumiensa myynneistä. Lokakuussa 2023 uutisoitiin, että hän on nykyään miljardööri.

Hyväntekeväisyys 
Swift tekee hyväntekeväisyystyötä muun muassa lastensairaaloiden, katastrofirahastojen, syöpäpotilaiden ja opetuksen hyväksi. Hän lahjoitti 100 000 dollaria Punaiselle ristille Iowan tulvan uhrien hyväksi vuonna 2008. Toukokuussa 2010 Swift lahjoitti 500 000 dollaria Tennesseen tulvan uhreille.

Swift tukee lastensairaaloita ja lasten terveyden hyväksi toimivia järjestöjä. Syyskuussa 2009 Swift esiintyi BBC:n "Children in Need" -tapahtumassa ja ilmoitti Sir Terry Woganille, että lahjoittaisi itse 13 000 Englannin puntaa lasten hyväksi toimivalle Children in Need -järjestölle. Swift tekee yhteistyötä sairaiden lasten toiveita toteuttavan Make A Wish -järjestön kanssa ja on tavannut sen kautta henkilökohtaisesti useita fanejaan. Hän on vieraillut sairaaloissa lapsipotilaiden ja haavoittuneiden sotaveteraanien luona.

Vuonna 2012 Swift kirjoitti kappaleen Ronan, joka kertoi tositarinan 4-vuotiaasta syöpään menehtyneestä pojasta. Hän esitti laulun televisiossa hyväntekeväisyyskonsertissa. Kappale julkaistiin singlenä, jonka tuotot menivät hyväntekeväisyyteen.

Swift on tukenut rahallisesti kouluja ja kirjastoja. Vuonna 2012 hän lahjoitti neljä miljoonaa dollaria Country Music Hall of Fame and Museumille koulutuskeskusta varten.

Swift on saanut lasten hyväksi tekemästään työstä Big Help -palkinnon, jonka hänelle antoi Kid Choice -palkintotapahtumassa Michelle Obama. Joulukuussa 2012 hän sai Robert F. Kennedy Center for Justice and Human Rights -säätiön Ripple of Hope -palkinnon työstä ihmisoikeuksien hyväksi.

Heinäkuussa 2015 Swift lahjoitti yhdelle syöpää sairastavalle fanilleen lähes 50 000 euroa hänen syöpähoitoihinsa.

Vuonna 2023 Swift lahjoitti suuria bonuksia kiertueensa rekkakuskeille. Suurimmat lahjoitukset olivat 100 000 dollaria.

Yhtye

Muusikot
 David Cook – koskettimet, yhtyeen johtaja
 Paul Sidoti – kitara, taustalaulu
 Mike Meadows – banjo, mandoliini, kitara, koskettimet, sello, taustalaulu
 Amos Heller – basso, taustalaulu
 Matt Billingslea – rummut
 Max Bernstein – kitara, koskettimet
 Karina DePiano - koskettimet

Taustalaulajat
 Kamilah Marshall
 Melanie Nyema
 Elliot Nicole Woodford
 Jeslyn Gorman

Entiset jäsenet
 Al Wilson – rummut
 Grant Mickelson – kitara
 Ben Clark – banjo
 Caitlin Evanson – viulu, kitara, taustalaulu
 Emily Poe – viulu 
 Liz Huett - taustalaulu

Diskografia

Studioalbumit 
 Taylor Swift (2006)
 Fearless (2008)
 Speak Now (2010)
 Red (2012)
 1989 (2014)
 Reputation (2017)
 Lover (2019)
 Folklore (2020)
 Evermore (2020)
 Midnights (2022)

Uudelleen levytetyt studioalbumit
Fearless (Taylor’s Version) (2021)
Red (Taylor’s Version) (2021)
Speak Now (Taylor’s Version) (2023)
1989 (Taylor’s Version) (2023)

Filmografia 
Swiftin musiikkivideot ja omat videojulkaisut  pääartikkelissa Taylor Swiftin diskografia

Kiertueet

 Fearless Tour (2009–2010)
 Speak Now World Tour (2011–2012)
 The Red Tour (2012–2013)
 The 1989 World Tour (2015)
 Reputation Stadium Tour (2018)
 The Eras Tour (2023–2024)

Lähteet

Aiheesta muualla 

 Taylor Swiftin virallinen verkkosivu 
 Taylor Swift Internet Movie Databasessa (IMDb.com 

Yhdysvaltalaiset laulaja-lauluntekijät
Yhdysvaltalaiset kitaristit
Yhdysvaltalaiset pianistit
Banjon soittajat
Yhdysvaltalaiset countrymuusikot
Yhdysvaltalaiset poplaulajat
Grammy-palkinnon saajat
Yhdysvaltalaiset näyttelijät
Yhdysvaltalaiset musiikkivideo-ohjaajat
Vuonna 1989 syntyneet

Elävät henkilöt
Seulonnan keskeiset artikkelit